ད་ལྟ་དབུ་ཁྲི་ཚོས་ང་ཚོ་ལ་ག་རེད་ཟེར་གྱིན་འདུག་ཟེར་ན།ཆོས་སྐྱོང་རྡོ་རྗེ་ཤུགས་ལྡན་ནི་གདོན་འདྲེ་རེད།དེས་༧རྒྱལ་བ་རིན་པོ་ཆེ་ལ་གནོད།དེ་བསྟེན་གསོལ་བྱེད་ན་བསྟེན་མཁན་དང་བོད་ཞི་བདེ་ལ་གནོད།དངོས་ནས་བྱེད་ན་ང་ཚོས་ཁོ་བོའི་མིང་ཙམ་ཡང་བརྗོད་མི་ཆོག།མིང་བརྗོད་ན་ང་ཚོ་ལ་གནོད་ཀྱིན་རེད།ཞེས་ཟེར་ཡོད།འདི་གང་འདྲ་ཡོང་སྲིད་དམ།༧སྐྱབས་རྗེ་ཟོང་རིན་པོ་ཆེ་དང་༧སྐྱབས་རྗེ་ཁྲི་བྱང་རིན་པ་ཆེ་ལམ་ལོག་པར་ཕེབས་པ་ཡིན་ནམ།འདི་འདྲ་ཡོང་སྲིད་དམ།ང་ཕྱི་ལོ་༡༩༨༨་ལོར་དགའ་ལྡན་ཤར་རྩེ་ཕུ་ཁང་ཁང་ཚན་ནང་བསླེབས་པ་རེད།དགོན་པ་ནང་ཕྱག་འཚལ་བ་དང་སྐོར་བ་བརྒྱབ་ནས་མཁན་རིན་པོ་ཆེ་མཇལ་ཏེ་ཁོང་དང་ངོ་སྤྲོད་ཞུས།དེ་ནས་ང་གྲྭ་ཚང་གིས་ལས་བྱེད་ཞིག་ལངས་པ་ཡིན།དེའི་ཟླ་བ་གཉིས་སྔོན་ཙམ་ནས་ངས་རྡ་སར༧གོང་ས་མཆོག་སྐུ་མདུན་ནས་དགེ་ཚུལ་སྒྲུབ་པ་ཡིན།ཕྱི་ལོ་༡༨༨༧་ལོར་༧གོང་ས་མཆོག་ནས་དགེ་ཚུལ་སྒྲུབ་རྗེས་༧གོང་ས་མཆོག་གི་མཚན་ལ་བསྟན་འཛིན་རྒྱ་མཚོ་ཡིན་པས་ང་ལ་དགེ་ཚུལ་མིང་བསྟན་འཛིན་བཟོད་པ་ཞེས་གནང་སོང་།ངས་སྐྱབས་སྡོམ་ཞུས་ས་མཁན་ཟུར་བློ་བཟང་མཐར་ཕྱིན་མཆོག་གི་སྐུ་མདུན་ལ་རེད།ཁོང་རྡོ་རྗེ་ཤུགས་ལྡན་བསྟེན་གསོལ་གནང་གྱིན་ཡོད།ངའི་སྔགས་ཕྱོགས་ཀྱི་བླ་མ་༧སྐྱབས་རྗེ་ཟོང་རིན་པོ་ཆེ་མཆོག།ཁོང་ཡང་རྡོ་རྗེ་ཤུགས་ལྡན་བསྟེན་གསོལ་གནང་མཁན་རེད།དེ་ནས་ངའི་མདོ་ཕྱོགས་ཀྱི་བླ་མ་དགེ་བཤེས་ཚུལ་ཁྲིམས་རྒྱལ་མཚན་ཡིན་པས་ཁོང་ཡང་ཆོས་སྐྱོང་རྡོ་རྗེ་ཤུགས་ལྡན་བསྟེན་མཁན་རེད།ངའི་བླ་མ་མཁན་ཟུར་རིན་པོ་ཆེ་མཆོག་དང་།༧སྐྱབས་རྗེ་ཟོང་རིན་པོ་ཆེ་མཆོག།དགེ་བཤེས་ཚུལ་ཁྲིམས་རྒྱལ་མཚན་ལགས་བཅས་ཀྱི་ཁ་གཏད་ཀྱི་ཕྱོགས་སུ་ཆོས་སྐྱོང་རྡོ་རྗེ་ཤུགས་ལྡན་མི་བསྟེན་མཁན་༧གོང་ས་མཆོག་རེད།